KOMISIJOS REGLAMENTAS (EB) Nr. 1804/2006
2006 m. gruodžio 7 d.
nustatantis pereinamojo laikotarpio priemones, kurias reikia priimti dėl Reglamento (EB) Nr. 1043/2005 46 straipsnyje nustatyto rezervo, atsižvelgiant į Bulgarijos ir Rumunijos stojimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 41 straipsnio antrąją pastraipą,
kadangi:
(1)
2005 m. birželio 30 d. Komisijos reglamente (EB) Nr. 1043/2005, įgyvendinančiame Tarybos reglamentą (EB) Nr. 3448/93 dėl eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos ir tokių grąžinamųjų išmokų sumos nustatymo kriterijų (1), numatyta, kad eksporto grąžinamosios išmokos už prekes suteikiamos tik pateikus grąžinamųjų išmokų sertifikatą, išskyrus tam tikras išimtis.
(2)
Veiklos vykdytojai gali gauti grąžinamųjų išmokų sertifikatus kiekvienai iš šešių biudžetinio laikotarpio dalių, numatant paraiškų pateikimo terminus, taikomus kiekvienos dalies atžvilgiu. Tuo atveju, jei paraiškoje dėl gražinamųjų išmokų sertifikatų atskirai mokėjimo daliai prašoma suma yra mažesnė už tai mokėjimo daliai skiriamą sumą, veiklos vykdytojams reikėtų leisti kas savaitę pateikti paraiškas gražinamųjų išmokų sertifikatams, kurie būtų išduodami bet kuriai tai mokėjimo daliai likusiai sumai, kuriai gauti paraiškos dėl gražinamųjų išmokų sertifikatų dar nebuvo pateiktos. Grąžinamųjų išmokų sertifikatai gali būti išduodami tik Europos Sąjungoje įsisteigusiems pareiškėjams.
(3)
Dėl būsimo Bulgarijos ir Rumunijos stojimo veiklos vykdytojų šiose valstybėse galimybės prašyti gražinamųjų išmokų sertifikatų, galiojančių laikotarpiu nuo stojimo iki 2007 m. vasario pradžios, yra ribotos dėl sutampančio sezoninių atostogų laikotarpio ir moratoriumo pateikti paraiškas dėl gražinamųjų išmokų sertifikatų nuo sausio 7 d. iki sausio 21 d. (vėliausiai).
(4)
Šiomis aplinkybėmis tikslinga priimti specialią laikiną priemonę, kad tokiems veiklos vykdytojams nebūtų taikomas reikalavimas pateikti gražinamųjų išmokų sertifikatų laikotarpiu nuo 2007 m. sausio 1 d. iki 2007 m. vasario 28 d.
(5)
Taigi tikslinga nukrypti nuo Reglamento (EB) Nr. 1043/2005 47 straipsnio 2 dalies, kad laikotarpiu nuo 2007 m. sausio 1 d. iki 2007 m. vasario 28 d., atsižvelgiant į Stojimo akto įsigaliojimą 2007 m. sausio 1 d., Bulgarijos ir Rumunijos veiklos vykdytojams būtų taikoma to reglamento 46 straipsnyje numatyta išlyga.
(6)
Administraciniais sumetimais tikslinga, kad pagal šį reglamentą nustatytos specialiosios priemonės būtų taikomos tik reikalavimus atitinkančioms paraiškoms, pateiktoms 2007 m. spalio 15 d. pasibaigiančiais biudžetiniais metais.
(7)
Šiame reglamente numatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais Sutarties I priede, vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1043/2005 47 straipsnio, 2007 m. spalio 15 d. pasibaigiančiais biudžetiniais metais 2 dalies pirmoje pastraipoje minima specialioji 75 000 EUR riba netaikoma Bulgarijoje arba Rumunijoje įsisteigusių veiklos vykdytojų paraiškoms eksportuojant laikotarpiu nuo 2007 m. sausio 1 d. iki 2007 m. vasario 28 d.
2 straipsnis
Šis reglamentas įsigalioja Bulgarijos ir Rumunijos stojimo į Europos Sąjungą sutarties įsigaliojimo dieną.
Jis galioja iki 2007 m. spalio 16 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 7 d.